stanford-oval/wikipedia huggingface dataset:
סימפל מיינדס
אלבומים ראשונים, 1978-1981

בינואר 1978 צרפו אליהם קר וברצ'יל חברים חדשים ויצאו לסיבוב הופעות שזכה מיד לפופולריות, הן בזכות השירים והן בזכות האיפור וההופעה התיאטרלית של חברי הלהקה. בתוך זמן קצר הלהקה חתמה על חוזה עם חברת התקליטים אריסטה רקורדס. עם זאת, חברי הלהקה התחלפו לעיתים קרובות, ורק בסוף 1978 התגבש הרכב יציב, שניגן באלבומם הראשון "Life in a Day".
האלבום והסינגלים משירי האלבום נחלו הצלחה בינונית בלבד.
באלבום השני של סימפל מיינדס, "Real to Real Cacophony", הם חרגו מנוסחאות הפופ של האלבום הראשון. חברי הלהקה ניסו להקנות לו אווירה אפלה יותר וניסיונית, כחלק ממוזיקת הגל החדש של אותה תקופה.
באלבום הבא, "Empires and Dance", רוב השירים היו מינימליסטיים והרבו להשתמש בסקוונסר. השירים התאפיינו בנגינת גיטרה מחוספסת ובשירה קרה, מעט מרוחקת.
בשנת 1981 סימפל מיינדס עברו מאריסטה לווירג'ין רקורדס. אריסטה הוציאו אלבום אוסף בשם "Celebration" עם מבחר שירים משלושת האלבומים הראשונים.
תחילת התהילה, 1982-1983

בווירג'ין רקורדס הוציאה הלהקה מספר סינגלים שהתאפיינו בסגנון רוק בומבסטי ובעטיפות בעיצוב גרפי ייחודי עם השפעות תעשייתיות. הם הופיעו עם פיטר גבריאל והחלו להצליח מסחרית עם הלהיט "Love Song".
ההצלחה נמשכה באלבום "(81–82–83–84)‏ New Gold Dream" שיצא לאור ב-1982, ובו התעדנו מעט השפעות הגל החדש, וסגנונה של הלהקה התקרב יותר למוזיקת פופ. אלבום זה הפיק את הלהיטים "Promised You a Miracle" ו-"Glittering Prize", ובעקבותיו יצאה הלהקה למסע הופעות ארוך.
שנות רוק האצטדיונים, 1984-1991

הצלחת הלהקה נמשכה באלבום "Sparkle in the Rain" משנת 1984, שהפיק אף הוא מספר להיטים.
בשנת 1984 ג'ים קר התחתן עם כריסי הינד, סולנית הפריטנדרס. סימפל מיינדס יצאו לסיבוב הופעות בארצות הברית, בחלקו עם הפריטנדרס בזמן שהיינד הייתה בהריון. לשניים נולדה בת ב-1985, והם התגרשו ב-1990.
ב-1985 יצא הלהיט "(Forget About Me)‏ Don't You" שחתם את הסרט "מועדון ארוחת הבוקר", ובעקבותיו הפופולריות של הלהקה בארצות הברית ובעולם הרקיעה שחקים. הם הופיעו רבות, ולשיריהם הופקו וידאו קליפים אמנותיים. הלהקה סבלה מחילופי נגנים תכופים, אך המשיכה להופיע ולצבור פופולריות.
בשנת 1988 החלה הלהקה להיות מעורבת בפעילות פוליטית. הלהקה תרמה את כל הכנסותיה מהלהיט "Ghostdancing" לארגון אמנסטי אינטרנשיונל. ב-1989 הוציאה את הלהיט "Mandela Day" הקורא לשחרר את נלסון מנדלה, שהיה כלוא בדרום אפריקה. שיר זה היה היחיד מבין להיטי הלהקה שהגיע למקום הראשון במצעד הסינגלים הבריטי.
באותה שנה יצא גם הלהיט "Belfast Child" בו הם מוחים על המצב בצפון אירלנד. על שיר זה אמר קר: "אני מנסה להתייחס בשיר לאנשים בצפון אירלנד שאיבדו את יקיריהם. אני מנסה לדבר על הטירוף, העצב והריקנות. אני לא אומר שיש לי פניני חוכמה, אבל יש לי כמה שאלות על המצב הזה." חברי הלהקה השתמשו בשיר זה גם כשהשתתפו בקמפיין לשחרורו של בריאן קינן, שנחטף במהלך מלחמת האזרחים בלבנון על ידי ארגון טרור.
גם באלבום "Street Fighting Years" מ-1989 יש התייחסות נרחבת במילות השירים לנושאים פוליטיים וחברתיים. האלבום נקטל על ידי המבקרים האמריקאים ונכשל מסחרית בארצות הברית, אך קיבל שבחים ממבקרי המוזיקה בבריטניה, ואף הגיע למקום הראשון במצעד המכירות של האלבומים. בעקבות ההצלחה החלו סימפל מיינדס להופיע באצטדיונים, בהם אצטדיון ומבלי הישן והארנה של ורונה.
ב-1992 יצא האלבום "Real Life" שהצליח בבריטניה אך נחל הצלחה בינונית בלבד בארצות הברית.
דעיכתה ותחייתה של "סימפל מיינדס"

בשנים 1994–1999 יצאו מספר אלבומים וסינגלים של הלהקה, שהצליחו מסחרית באופן חלקי בלבד. הלהקה בתקופה זו הייתה באופן רשמי צמד של קר וברצ'יל, עם נגני אולפן ונגני הופעות שצורפו בהתאם לצורך. בין הנגנים שאיתם עבדה הלהקה היה המתופף הישראלי טל ברמן.
דעיכת ההצלחה גרמה לבעיות לא צפויות בהוצאת האלבום "Our Secrets Are the Same", שהיה אמור לצאת בשנת 1999. חברת התקליטים של הלהקה נקלעה לקשיים וניסתה להתאחד עם חברה אחרת, והלהקה נקלעה לתסבוכת משפטית. בנוסף לכך, בשנת 2000 שירי האלבום הופצו באופן בלתי חוקי באינטרנט. רק בשנת 2004 האלבום ראה אור באופן רשמי, כחלק ממארז תקליטורים של וירג'ין רקורדס.
בסוף שנות התשעים ג'ים קר נטל פסק זמן מהלהקה, עבר לסיציליה ועבד במשרה חלקית בתחום המלונאות.
בשנת 2001 התאחדו שוב ג'ים קר וצ'רלי ברצ'יל, והוציאו את האלבום "Cry" ששותפו בו מספר מוזיקאים איטלקים. באותה שנה הוציאו גם את "Neon Lights", אלבום של גרסאות כיסוי.
על אף הירידה במכירות התקליטים, הלהקה המשיכה להופיע בהצלחה, בעיקר בארצות הברית. היא גם הוציאה DVD המתעד את מופעי הלהקה וכולל מבחר וידאו קליפים.
במקביל לפעילות הלהקה הוציא ג'ים קר ב-2010 אלבום סולו עם הרכב בשם "Lostboy! AKA Jim Kerr". הרכב זה אף הופיע מספר פעמים באותה שנה.
מאז האיחוד הוציאה הלהקה מספר אלבומים והופיעה ברחבי העולם, והיא פעילה מאז.
דיסקוגרפיה

Life in a Day ‏(1979)
Real to Real Cacophony ‏(1979)
Empires and Dance ‏(1980)
Sons and Fascination/Sister Feelings Call ‏(1981)
(81-82-83-84) ‏New Gold Dream ‏(1982)
Sparkle in the Rain ‏(1984)
Once Upon a Time ‏(1985)
Street Fighting Years ‏(1989)
Real Life ‏(1991)
Good News from the Next World ‏(1995)
Néapolis ‏(1998)
Our Secrets Are the Same ‏(2000/2004)
Cry ‏(2002)
Black & White 050505 ‏(2005)
Graffiti Soul ‏(2009)
Searching for the Lost Boys ‏(2009)
Big Music ‏(2014)
הערות שוליים

1 2  שרון מולדבי, מאחורי גבו הרחב של בונו, חדשות, 2 במרץ 1989
↑  גידי אביבי, מיזם ישראלי-אמריקאי, באתר הארץ, 28 באוגוסט 2001
↑  גרהאם תומסון, הגרדיאן, "סימפל מיינדס" מנסים לחזור לשורשים, באתר הארץ, 26 במרץ 2012
| --- | --- |
בקרת זהויות :  NLI: 987007407779905171  BIBSYS: 10044943  BnF: cb13906511m (data)  GND: 1217093-8  ISNI: 0000 0001 2253 9427  LCCN: n91078071  MusicBrainz: f41490ce-fe39-435d-86c0-ab5ce098b423  NKC: mzk2004218183  SUDOC: 130712892  VIAF: 127996894   WorldCat (עם VIAF): 127996894
ספר עיר הגבירות

| --- | --- |

כריכה של תרגום מודרני של הספר, עם תמונת שער שהיא איור מהמקור
 מידע כללי
 מאת:  קריסטין דה פיזאן
 שפת המקור:  צרפתית של ימי הביניים 
 סוגה:  פרוזה, רומן 
 הוצאה
 תאריך הוצאה:  1405
 
ספר עיר הגבירות (בצרפתית: Le Livre de la Cité des Dames, שנת 1405) היה תגובתה של קריסטין דה פיזאן ל"רומן הוורד" מאת ז'אן דה מאון (אנ'). דה פיזאן כופרת באמונותיו המיזוגיניות של מאון באמצעות יצירת עיר גבירות מטאפורית. היא מגנה על נשים, בכללן, באמצעות איסוף סדרת נשים אשר נודעו במהלך דברי הימים. נשים אלה משוכנות בעיר הגבירות, אשר אינה אלא ספרה של דה פיזאן. בבנות זו את עירה, היא משתמשת בכל אישה נודעת כחומר בניין לא לכותלי העיר ולבתיה לבדם, אלא אף כחומר בניין להגנתה על זכויות האישה. כל אישה הנוספת לעיר נוסכת יתר כוח בטיעונה של דה פיזאן, לפיו ביכולתן של נשים להוות משתתפות פעילות בחברה. היא אף דוגלת בשוויון בין המינים בתחומי החינוך וההתנהגות הנאותה.
"ספר עיר הגבירות" הוא חלק מכתב יד גדול יותר של דה פיזאן, הידוע בשם "ספר המלכה". דה פיזאן היא האישה הראשונה הידועה שהתפרנסה מכתיבה, דבר שנאלצה אליו לאחר שהתאלמנה בגיל 25 והייתה צריכה לפרנס את שלושת ילדיה. היא הותירה אחריה גוף עבודות של עשרות טקסטים. "ספר המלכה" הוא המפורסם מביניהם, ונכתב עבור המלכה איזבו מבוואריה, וקושט באיורים צבעוניים מרשימים. כתב היד שמור כיום בספריה הבריטית, ונחשב לאחד העבודות הספרותיות החשובות מימי הביניים.
תקציר התוכן

עיקר הספר הוא דו-שיח בין כריסטין לבין שלוש המידות הטובות (בהקבלה למידות הטובות מהנצרות), המגולמות בדמותן של שלוש נשים – תבונה, הגינות, וצדק, אשר מופיעות בחלומה של כריסטין, ומודיעות לה שהיא נבחרה על ידי האל לתקן את המעוות בתפישות לגבי נשים. הן מורות לה לבנות עיר, בה ישכנו נשים ראויות מכל התקופות. וכל אחת בתורה מסייעת לכריסטין בחלק ממשימתה, במהלכה הן מדברות על מגוון נושאים עקרוניים. הדיון הוא פמיניסטי, ואחת אחת, המידות מפרקות את כל הדעות הקדומות המיזוגיניות של התקופה. הן עושות זאת בדרך משל, עם סיפורים על "גבירות" – כאשר משמע המילה "אישה אצילה ברוחה", להבדיל מ"אצילה במעמדה" – לוחמות מן המסורת היוונית, הרומית, היהודית, והנוצרית, מושלות וחוקרות, ואחרות בעלות שם ועשייה, מפגניות ועד קדושות. הנשים מהסיפורים מוזמנות לשכון בעיר, ולשמש נר לרגלי נשים אחרות, ולהגן עליהן.
תקציר התוכן > חלק ראשון

הגבירה תבונה היא הראשונה לסייע לכריסטין בבניין העיר. היא מסייעת בהנחת היסודות לעירה, ומשיבה לשאלותיה של כריסטין באשר למניע הגברים להשמצת נשים – ההבנה הזו היא בעצם משל ליסודות העיר. היא אומרת לכריסטין "ליטול את התבונה [שלה] ולחפור עמוקות ליצירת מחפורת סביב [העיר] ... [והמידה הטובה] תסייע לשאת את דליי האדמה על הכתפיים." "דליי האדמה" הללו הם עמדות כריסטין בנוגע להשמצה הגברית אותן זנחה. בתחילה האמינה כריסטין כי על נשים להיות רעות מיסודן, כי היא: "יכלה, בקושי רב, למצוא עבודה בתחום המוסר מאת כל סופר העולה על הדעת, בה לא הוקדשו כל פרק או כל פסקה אשר הם להתקפת המין הנשי. [לכן, היא] נאלצה לקבל את דעותיהם הבלתי אוהדות [של סופרים אלה] כלפי נשים, מאחר כי בלתי סביר היה כי גברים מלומדים כה רבים, אשר נדמה היה כי ניחנו בתבונה רבה וביכולת להעמיק בכל, ישקרו במקרים כה רבים." כריסטין איננה משתמשת בהגיון לגילוי איכויות הנשים. היא מאמינה בכל אשר היא קוראת; זאת במקום לעסוק ברישום מכלול הישגי הנשים. על מנת להחדיר הגיון בתפישתה, הגבירה תבונה מלמדת את כריסטין. היא מסייעת לה לסלק את הבקורתיות בה נהגה בעצמה וכן את מחשבותיה השליליות בנוגע לכותבי העבר. היא מעניקה לעצמה, לקוראים ולנשים בכללן סיבה להאמין כי לנשים תרומה בעלת חשיבות לחברה, וכי אינן רעות מיסודן.
בין הנשים שנכללות בחלק זה של הספר:
מרים המגדלית
מלכת שבא
פרדגונד
בלאנש דה קסטיל
ז'אן ד'אברו
בלאנש מצרפת, דוכסית אורליאן
מארי הראשונה, רוזנת בולון
סמירמיס
האמזונות: תמריס, מנליפה, היפוליטה, פנתסילאה, סינופ, למפטו, מרפסיה, אוריתיה
זנוביה
ארטמיסיה הראשונה מקאריה
סאפפו
מדאה
קירקה
מינרווה
איסיס
ארכנה
אשת חיל
דידו (מלכת קרתגו)
אופס
לוויניה
תקציר התוכן > חלק שני

בחלקו השני של הספר, המידה הטובה הגינות מסייעת לכריסטין לבנות את הבתים, כדי למלא אותם בגבירות אמיצות בעלות שם. בעת הבנייה, הגבירה הגינות מסברת אוזניה של כריסטין בסיפורי נשים פגניות, עבריות ונוצריות שהייתה להן מתת הנבואה, או הטהרה, או הדבקות למשפחותיהן. הן דנות במוסד הנישואין, ובפרט על הטענות של גברים לגבי המידות הרעות שנשים מביאות לתוכו. הגבירה הגינות מתקנת את ההשקפות המעוותות הללו, ומספרת על נשים שחיו בשלום ואהבה עם בני זוגן, וכופרת בטענות שנשים הן חסרות צניעות, בוגדניות, הפכפכות, ומרושעות מטבען דרך סיפוריה. החלק הזה מסתיים בפנייה של כריסטין לנשים ומבקשת מהן להתפלל עבורה בזמן שהיא מסיימת את מלאכת הבנייה עם הגבירה הגינות.
בין הנשים שנכללות בחלק זה של הספר:
סיבילות: הסיבילה הקומאנית, הסיבילה של אריתראי
דבורה הנביאה
אלישבע, אם יוחנן המטביל
קסנדרה
תאודורה הקיסרית
חסד רומי
גריזלדה
אגריפינה
יוליה (בת יוליוס קיסר)
קסנתיפה
פורקיה קאטוניס
סטטירה השנייה
מרים, אם ישו
יהודית
אסתר המלכה
בתיה בת פרעה
חטיפת הנשים הסביניות
וטוריה
קלותילדה
ז'נבייב הקדושה
מעשה שושנה
שרה
רבקה
רות
פנלופה
מרים החשמונאית
אנטוניה הצעירה
אונס לוקרטיה
עתליה
איזבל
ברונהילדה מאוסטרזיה
תיסבי
הרו, מהרו ולאנדרוס
יונו
אירופה
מדוזה
הלנה מטרויה
בלנקה, נסיכת קסטיליה
איזבו מבוואריה
ולנטינה ויסקונטי
ועוד רבות.
החלק השלישי

בחלק השלישי, הגבירה צדק מצטרפת לכריסטין כדי לסייע "בגימורים", כולל לבחור מלכה לעיר הגבירות. היא מספרת לכריסטין על הקדושות אשר זכו לתהילה בשל קורבנן. בסיום חלק זה, כריסטין שוב פונה לכל הנשים, ומודיעה שבניית העיר הסתיימה, ומעודדת אותן להגן עליה וללכת אחר מלכתן, מרים הבתולה. היא גם מזהירה את הנשים מפני שקרים ודיבה, ומפצירה בהן להיזהר מגברים שטובתן אינה בעינם.
בין הנשים שנכללות בחלק זה של הספר:
מרים הבתולה, אחיותיה, ומרים המגדלית
קתרינה מאלכסנדריה
מרגרטה הבתולה
לוצ'יה הקדושה מסירקוזה
ברברה הקדושה
אגנס הקדושה
אגאתה הקדושה
מספר מרטיריות שנאלצו לראות את ילדיהן נהרגים: פליציה הקדושה, ג'וליטה הקדושה, בלנדינה הקדושה
הלני המלכה, ועוד נשים ששירתו את השליחים
השפעתו של בוקצ'ו

מקור המידע הראשי ממנו שאבה דה פיזאן היה "על אודות נשים נודעות" (De Mulieribus Claris), מאת ג'ובאני בוקאצ'ו. כתבו היה חיבור ביוגרפי על אודות נשים נודעות מן העת העתיקה. כן ציטטה דה פיזאן מ"דקאמרון" מאת בוקאצ'ו בשלביה המאוחרים של עיר הגבירות. אגדות גיסמונדה וליזבטה, למשל, מצוטטות כמו מקורן ב"דקאמרון" מאת בוקאצ'ו. ייתכן כי קראה כריסטין את "על אודות נשים נודעות" בגרסתו הצרפתית, Des Cleres et Nobles Femmes. השפעתו של בוקאצ'ו ניכרת בעמדת כריסטין כלפי חינוך נשים. באגדת ריאה איליה דוגל בוקאצ'ו בזכותן של נשים צעירות לבחור להן חיים חילוניים או חיי דת. הוא מצהיר כי יש כדי להזיק בשילוח נערות למנזרים בעודן "נבערות מדעת, או רכות, או תחת אילוץ." בוקאצ'ו מצהיר כי על נערות להיות "מחונכות כדבעי מילדותן בבית הוריהן, ללמוד גילוי לב והתנהגות ראויה לשבח ואו אז, לכשתבגרנה ותדענה בכל לבן מהו רצונן החופשי". לאמונת בוקאצ'ו, יש ללמד נערות על אודות החיים והמעלות הטובות טרם הקדשתן לאל. הוא אינו מתייחס להענקת השכלה רשמית לנשים, אולם הוא דוגל בשליטת מה מצד נשים בחייהן, וכן בזכותן להתוודע לאפשרויותיהן העתידיות.
ייתכן כי אמונת בוקאצ'ו בחינוך נערות בנושאי חיים חילוניים וחיי דת, היוותה אבן קפיצה עבור אמונת דה פיזאן בחינוך נשים. אפילו היה הדבר אחרת, לבוקאצ'ו הייתה השפעה בלתי מבוטלת על דה פיזאן. אילו לא היה כן, אין זה סביר כי הייתה מצטטת ממקורות בוקאצ'ו ומשתמשת בם לחיוב.
גלריה

איור מתוך "ספר המלכה"
האיגרת של אותאה, מתוך "ספר עיר הגבירות"
איור מספר עיר הגבירות
דה פיזאן מגישה את הספר כמתנה למלכה איזבו
סוסו (כדורגלן)

ז'סוס חואקין פרננדס סאנץ דה לה טורה (נולד ב-19 בנובמבר 1993), המכונה סוסו, הוא כדורגלן ספרדי מקצועני המשחק כקשר התקפי או כקיצוני ימני במועדון הלה ליגה סביליה ונבחרת ספרד.
סוסו ערך את הופעת הבכורה שלו בליברפול בשנת 2012, שיחק עונה בהשאלה באלמריה לפני שהצטרף למילאן בינואר 2015. הוא הושאל לגנואה בינואר 2016. בינואר 2020, סוסו הושאל למועדון הלה ליגה סביליה, לפני שהצטרף למועדון באופן קבוע ביולי אותה שנה.
סוסו ייצג את ספרד בנבחרת ספרד בכדורגל עד גיל 21, וזכה באליפות אירופה עד גיל 19 2012.
קריירת מעודונים > ליברפול

סוסו הצטרף בהתחלה לאקדמיית ליברפול בהשאלה עד שהיה מבוגר מספיק כדי לקבל אישור לשחק עבורם באופן מקצועי. ב-19 בנובמבר 2010, יום בהולדתו ה-17, סוסו חתם לראשונה על חוזה בוגרים ראשון בליברפול. סוסו ערך את הופעתו הראשונה בקבוצה הראשונה במשחק ידידות בקדם עונה מול בורוסיה מנשנגלדבאך ב-1 באוגוסט 2010
עם זאת, עבור משחקים רשמיים, הוא שיחק במילואים, וויתר על האקדמיה. בעונת 2010-11, הוא רשם את מספר ההופעות המשותף הגבוה ביותר עבור הקבוצה עם 17, ובישל שלושה שערים. הוא כבש אחרי העונה עם חמישה שערים ב-17 משחקים במהלך עונת 2011-12, והוא גם רשם שבע הופעות בסדרת NextGen.
ב-20 בספטמבר 2012, סוסו ערך את הופעת הבכורה שלו בליברפול בליגה האירופית נגד יאנג בויז, השלים את 90 הדקות המלאות וזכה לביקורת טובה מברנדן רודג'רס. הוא ערך את הופעת הבכורה שלו בפרמיירליג שלושה ימים לאחר מכן מול מנצ'סטר יונייטד בהפסד 2-1 באנפילד, והחליף את פאביו בוריני הפצוע במחצית. הוא ביצע בצורה מרשימה. לאחר מכן, הוא שיחק במשחק הבא נגד ווסט ברומיץ' שישה ימים לאחר מכן בגביע הליגה, עלה לשחק עשר דקות והשפיע באופן מיידי בכך שבישל את השער השני של נורי שאהין בניצחון 2–1. הוא המשיך עם הפתיחה הראשונה שלו בפרמיירליג ב-29 בספטמבר בניצחון 5-2 בנוריץ' סיטי, שם הוא בישל את השער השלישי של לואיס סוארס.
ב-19 באוקטובר 2012, סוסו חתם על חוזה ארוך טווח עם ליברפול, וקיבל שבחים מהמאמן ברנדן רודג'רס על "הבגרות והמחויבות שלו".
ב-18 בדצמבר 2012, סוסו נקנס ב-10,000 ליש"ט על אמירה שהשמיע לחברו לקבוצה ולבן ארצו של ליברפול , חוסה אנריקה, בטוויטר, שהתאחדות הכדורגל (FA) קבעה שהיא הומופובית. ז'וזה אנריקה השיב להאשמות אלה ואמר שההערה היא "בלבול" ו"סתם בדיחה".
ב-25 בפברואר 2013, לאחר שלא נכלל בסגל הקבוצה הראשונה עקב החתמותיהם של דניאל סטארידג' ופיליפה קוטיניו, סוסו הציג הופעה גרועה בנבחרת עד גיל 21 מול מנצ'סטר יונייטד, דבר שהוא הודה בחשבון הטוויטר שלו וצייץ בטוויטר. "סליחה על הערב... היו לי כמה בעיות בטן במהלך כל המשחק אבל אני לא רציתי לצאת מהמשחק... שוב סליחה!"[דרוש מקור] המשחק הסתיים ב-1–0 ליונייטד מול קבוצה חזקה מאוד של ליברפול שכללה את ראחים סטרלינג, אנדרה וויסדום וג'ונג'ו שלווי.
קריירת מעודונים > ליברפול > אלמריה (השאלה)

ב-12 ביולי 2013, סוסו הצטרף לאלמריה מלה ליגה בשאלה לעונה אחת. הוא ערך את הופעת הבכורה שלו עבור האנדלוסים ב-19 באוגוסט, כשבישל שער של רודרי בהפסד ביתי בסופו של דבר 2–3 מול ויאריאל. במחזור שלאחר מכן, הוא עוד פעם בישל לרודרי בתיקו 2–2 בחוץ מול חטאפה. ב-21 בספטמבר, סוסו הבקיע את שער הראשון שלו בתיקו ביתי 2–2 מול לבאנטה. ב-30 באוקטובר, הוא עזר לקבוצתו לסיים רצף של חמישה תבוסות עוקבות, ובישל למרקו טורסיגליירי ב-2-1 בחוץ על ולנסיה. בסוף החודש כבש סוסו את שערו השני עבור האנדלוסים, השער היחיד של קבוצתו בהפסד חוץ 3–1 מול סלטה דה ויגו אך גם נקנס על עקב שינה יתר. סוסו ירד לספסל במשחקים הבאים נגד ריאל בטיס, גרנדה, אתלטיק בילבאו וויאריאל, וחזר להרכב הפותח רק ב-26 בינואר של השנה שלאחר מכן, ובישל לג'ונתן זונגו בשער היחיד במשחק נגד חטאפה.
קריירת מעודונים > ליברפול > חזרה לליברפול

סוסו הוחזר לראשונה לסגל ליברפול כשהם התחילו את קמפיין ליגת האלופות ב-16 בספטמבר 2014 עם ניצחון 2-1 על המועדון הבולגרי לודוגורץ רזגרד, למרות שהוא לא השתתף במשחק. שבוע לאחר מכן, במשחק בסיבוב השלישי של גביע הליגה מול מידלסברו באנפילד, הוא החליף את לזר מרקוביץ' בדקה ה-98 וכבש את שערו הראשון עבור המועדון 11 דקות לאחר מכן בתיקו 2–2 לאחר הארכה. הוא גם כבש פעמיים בדו-קרב הפנדלים שלאחר מכן, כולל המנצח, כשליברפול ניצחה 14–13.
קריירת מעודונים > מילאן > עונת 2014-15

ב-12 בינואר 2015 חתם סוסו על חוזה לארבע שנים עם המועדון האיטלקי מילאן, בעברה חופשית מכיוון שהחוזה שלו בליברפול הסתיים ביולי של אותה שנה. עם זאת, מאוחר יותר סוכם שהוא יצטרף לרוסונרי מיד לאחר שריקרדו ספונרה יצטרף לאמפולי בהשאלה עד תום העונה. עקב ביטול מוקדם של החוזה של סוסו בליברפול, מילאן שילמה עמלת פיצוי של 1.3 מיליון יורו לליברפול.
קריירת מעודונים > מילאן > עונת 2015–16: השאלה לגנואה

לאחר שסינישה מיהאילוביץ' החליף את פיליפו אינזאגי כמאמן מילאן לעונת 2015–16, סוסו לא הצליח להתבסס בהרכב הפותח של מילאן ולאחר שערך שתי הופעות בלבד, הוא הושאל לגנואה במהלך חלון ההעברות של ינואר.
ב-4 בינואר 2016, סוסו הצטרף לגנואה בהשאלה עד סוף העונה לאחר ששיחק רק פעם אחת בקמפיין עבור מילאן. עם הגעתו הוא קיבל את החולצה מספר 17. ב-3 באפריל, לאחר שער אחד בלבד ב-12 משחקיו הקודמים, הוא כבש שלושער ראשון בניצחון 4-0 על פרוזינונה באצטדיון לואיג'י פראריס. הוא הפך לספרדי השני בלבד שכובש שלושה שערים במשחק בליגה הבכירה של איטליה, אחרי לואיס סוארס עבור אינטר מילאנו נגד גנואה ב-1963
קריירת מעודונים > מילאן > עונת 2016–17: חזרה למילאן

לאחר שהושאל בגלל חוסר אמון בו על ידי מאמן מילאן סינישה מיחאלוביץ', סוסו החל לקבל זמן משחק תחת המאמן החדש וינצ'נזו מונטלה. לאחר שהרשים בקדם העונה ובמשחקים הראשונים של 2016–17 בסרייה A, סוסו נחשב למלא תפקיד מרכזי בעונה. סוסו כבש את שער הליגה הראשון שלו עבור מילאן מול נאפולי, שער שוויון בתבוסה בסופו של דבר 2-4. ב-16 בספטמבר 2016, הוא בישל שער של קרלוס באקה בניצחון 1-0 מול סמפדוריה. הוא גם בישל שער של מנואל לוקאטלי נגד יובנטוס ב-22 באוקטובר. הוא הבקיע את השער הראשון של מילאן ובישל שער השני בניצחון 2–1 מול פאלרמו ב-6 בנובמבר. בשבוע שלאחר מכן, כבש את הצמד הראשון שלו בתיקו 2–2 מול אינטר מילאן בסן סירו. הוא כבש שער ובישל עוד שניים כשמילאן ניצחה את אמפולי 4–1 במשחק הבא.
ב-23 בדצמבר 2016, סוסו בישל שער השוויון של ג'אקומו בונאבנטורה בסופרקופה איטליאנה מול יובנטוס ; מאוחר יותר כבש את הפנדל שלו בדו-קרב שהוביל, והוביל את מילאן לניצחון 4–3.
סוסו סיכם את עונת 2016-17 כשהוא כבש שבעה שערים יחד עם תשעה בישולים וסיים כמלך הבישולים של מילאן.
קריירת מעודונים > מילאן > עונת 2017-18

סוסו החל את עונת 2017-18 שם הפסיק את העונה שלפני כן, בפתיחת עונת 2017-18 נגד קרוטונה, סוסו בישל לפטריק קוטרונה לפני שהבקיע בעצמו בניצחון חוץ 3-0. ב-14 בספטמבר הוא כבש שער מרחוק נגד אוסטריה וינה, שערו האירופי הראשון במילאן.
ב-25 בספטמבר 2017 חתם סוסו על הארכת חוזה שתשאיר אותו במועדון עד 2022. השער האחרון שלו עם מילאן הובקע במשחק ביתי מול ספאל, מבעיטה חופשית ישירה.
קריירת מעודונים > סביליה

ב-29 בינואר 2020, סוסו הצטרפה לסביליה בעסקת השאלה ל-18 חודשים, הכוללת סעיף רכישה חובה. ב-2 בפברואר 2020, הוא ערך את הופעת הבכורה שלו במועדון, והגיע כמחליף בתיקו ביתי בלה ליגה נגד אלאבס. ב-16 בפברואר 2020, הוא בישל שער של חברו לשעבר במילאן, לוקאס אוקמפוס, ומאוחר יותר, בבישול של אוקמפוס, כבש את שער הבכורה שלו עבור המועדון בתיקו 2–2 ביתי בליגה נגד אספניול. ב-20 ביולי 2020, סביליה הודיעה שהמועדון החתים את סוסו על הסכם קבוע תמורת 24 מיליון יורו, כאשר הוא חתם על חוזה לחמש שנים. ב-16 באוגוסט 2020, סוסו הבקיע בניצחון 2-1 על מנצ'סטר יונייטד בחצי גמר הליגה האירופית. לאחר מכן שיחק בגמר התחרות, בו ניצחה סביליה 3–2 מול אינטר מילאנו.
קריירה בינלאומית

סוסו ייצג את ספרד בגילאים הבאים: עד - 17, עד-18, עד-19, עד-20 ועד-21 ב-2012, סוסו פתח בהרכב ל משחק במהלך אליפות אירופה עד גיל 19, שם זכה בתואר הבינלאומי הראשון שלו. ב-9 באוקטובר 2012, סוסו קיבל את הזימון הראשון שלו למשחק של עד-21 בספרד נגד איטליה.
הוא גם היה קפטן נבחרת ספרד עד גיל 20 שהתחרתה בגביע העולם עד גיל 20 של פיפ"א 2013.
באוגוסט 2017, סוסו זומן לראשונה לנבחרת ספרד למשחק מוקדמות מונדיאל 2018 נגד איטליה בחודש שלאחר מכן. הוא נבחר על ידי יולן לופטגוי, המאמן לשעבר שלו בנבחרת ספרד עד גיל 20 ועד גיל 21. לבסוף הוא ערך את הופעת הבכורה שלו במשחק ידידות נגד רוסיה ב-14 בנובמבר 2017.
סגנון משחק

סוסו, שחקן מהיר, יצירתי ומוכשר טכנית, מסוגל לשחק בעמדות: הקשר וגם כחלוץ, בכל אגף או במרכז המגרש, למרות שבדרך כלל הוא משחק כקשר התקפי או כשחקן כנף ; הוא שימש גם כקשר מרכזי. נחשב לשחקן צעיר ומבטיח, הוא ידוע ביכולתו לנצח יריבים בכדור, כמו גם בראייתו ובדיוק המסירה שלו, המאפשרים לו לקבוע את קצב המשחק של קבוצתו, לשחק מסירות מהירות עם קשרים אחרים, ולספק בישולים עבור חבריו לקבוצה; יש לו גם בעיטה טובה מחוץ לרחבה ומדייק בכדורים חופשיים. קשר מילאן לשעבר, דז'אן סביצ'ביץ' השווה את סוסו לעצמו ואמר: "הוא כמוני, יש לו גם בעיטה נהדרת. הוא שחקן שיכול להמציא בישול, להמציא בעיטה. הוא יכול להמציא מרגע אחד למשהו, הוא זה שיכול להמציא. הוא זה שהכי מחזיק בתכונה הזו."
סוסו הוא דוגמה קלאסית של שחקן כנף הפוך. בתקופתו במילאן, הוא פיתח את המהלך המובהק שלו לחתוך לתוך תיבת העונשין של היריב מהאגף הימני כדי לבעוט ברגל שמאל החזקה יותר שלו. הבקעה של מספר שערים בדרך זו הובילה למספר השוואות של סוסו עם הכנף ההולנדי אריין רובן, מי שמייחסים לו את הטכניקה המדויקת הזו בקרב שחקני כנף צעירים רבים יותר של שנות ה-2010.
תארים

מילאן
סופרקאפ האיטלקי: 2016
סביליה
הליגה האירופית של אופ"א : 2019–20, 2022–23
סגנית אלופת הסופרקאפ האירופי : 2023
תארים > בינלאומי

ספרד עד-19
אליפות אירופה עד גיל 19 של אופ"א : 2012
אישי
נבחרת אליפות אירופה עד גיל 19 של אופ"א בטורניר: 2012
עידן אלבר

עידן אלבר (נולד ב-25 בינואר 2000) הוא כדורסלן ישראלי, המשחק בעמדת הגארד בקבוצת מכבי עירוני רמת גן מהליגה הלאומית.
ביוגרפיה

אלבר גדל בתל אביב שם שיחק מגיל קט-סל ועד לנוער בקבוצת הכדורסל מכבי תל אביב. הוא בוגר בית הספר תיכון חדש.
קריירה

בגיל נערים ונוער שיחק במכבי תל אביב. עם קבוצת הנערים של המועדון זכה בגביע לנערים לעונות 2015/16 בתום ניצחון על הפועל חולון. בעונת 2016/17 זכה באליפות אחרי ניצחון מול גלבוע/מעיינות ובגביע המדינה לאחר ניצחון מול מכבי ראשון לציון. במשחק הגביע, אלבר נבחר ל-MVP של המשחק עם 16 נקודות ו-9 ריבאונדים. בעונת 2017/2018 זכה עם קבוצתו באליפות המדינה לאחר שניצחו בסדרת הגמר את היריבה העירונית, הפועל תל אביב. באותה שנה הקבוצה הפסידה במשחק גמר הגביע לקבוצת עמק יזרעאל.

 בתיכון, אלבר שיחק בנבחרת בית הספר תיכון חדש אותה הוביל לזכייה בליגת התיכונים ב-2016/17 כשהוא רק בכיתה י"א, אחרי שקלע 21 נקודות בגמר נגד תיכון שרת נתניה ונבחר ל-MVP.
עונתו הראשונה בקבוצת בוגרים הייתה בעונת 2018/19 בליגה הלאומית בקבוצת הפועל כפר סבא.
בעונת 2019/20 עבר לשחק בקבוצת עירוני נס ציונה.
באוגוסט 2020 חתם אלבר לעונה אחת במכבי תל אביב.
בתחילת עונת 2021 עבר אלבר בהשאלה להפועל חולון. במרץ 2022 עבר להפועל באר שבע.
ב-17 באוגוסט 2022 עבר אלבר למכבי עירוני רמת גן מהליגה הלאומית
קריירה > בנבחרות הלאומיות

אלבר, שיחק בכל הנבחרות הצעירות של ישראל.
בשנת 2016 שיחק אלבר באליפות אירופה לנבחרות עד גיל 16 בטורניר שנערך בסופיה. הנבחרת סימה במקום השני והעפילה חזרה לדרג א'. אלבר קלע בטורניר 16 נקודות בממוצע למשחק ונבחר לחמשיית הטורניר. ב-2017 היה חלק מסגל נבחרת הנוער אולם החמיץ עקב פציעה את אליפות אירופה דרג ב' לנבחרות עד גיל 18.
בשנת 2018 השתתף עם נבחרת הנוער באליפות אירופה דרג ב' עד גיל 18 שנערכה בבסקופיה מקדוניה. בטורניר קלע אלבר 10 נקודות בממוצע למשחק.
בחודש יולי 2019 זכה עם נבחרת העתודה של ישראל בכדורסל תחת מאמן הנבחרת אריאל בית הלחמי באליפות אירופה בכדורסל עד גיל 20 שנערכה בישראל.
תארים

אליפויות (1): 2021/2022
הערות שוליים

↑  עמרי מנהיים, ‏כוכב נבחרת הנוער, עידן אלבר, הושאל לכפ"ס, באתר ערוץ הספורט, 24 ביולי 2018
↑  אילון סלוס, גמר גביע המדינה לנוער ע”ש יגאל דר: הפועל עמק יזרעאל גברה על מכבי ת”א 83–93 וזכתה בגביע, באתר איגוד הכדורסל, ‏25 במרץ, 2018
↑  כוכב נבחרת הנוער, עידן אלבר, הושאל לכפ"ס, באתר sport5, ‏24 ביולי, 2018
↑  אור שקדי‏, עידן אלבר חתם לעונה במכבי תל אביב: "חלום שמתגשם", באתר וואלה, 20 באוגוסט 2020
↑  רשמי: עידן אלבר חתם במכבי רמת גן, באתר ערוץ הספורט, 17 באוגוסט 2022
↑  נבחרת הנוער מוכנה לאליפות אירופה. אלבר יעדר, באתר איגוד הכדורסל, ‏24 ביולי, 2017
סקונדוס מאסטי

| --- | --- |

דמותו של סקונדוס הקדוש מה"קודיצ'ה דלה קאטנה" בטורינו
 לידה:  המאה ה־1 
 פטירה:  119 אסטי, איטליה 
 קדוש עבור:  הכנסייה הקתולית
 חג:  29 במרץ
 תכונות:  לבוש צבאי, סוס
 פטרון של:  אסטי, ונטימילייה
 
סקונדוס מאסטי (באיטלקית: Secondo di Asti; נפטר ב-119) הוא קדוש נוצרי.
יום חגו של סקונדוס, בכנסיית הקתולית, נחוג ב-29 במרץ, אולם באסטי (עירו של הקדוש) נחגג יום חגו עד המאה ה-15 ב-30 במרץ וכיום ביום שלישי הראשון של חודש מאי.
סקונדוס, שהיה חייל בצבא הרומי וחבר בלגיון תבי, הוכרז כקדוש לאחר שראשו נערף באסטי במצוות הקיסר הדריאנוס בשל היותו נוצרי.
על פי האמונה הנוצרית, סקונדוס ביקר באסטי, ויחד עם חבר סאפריקיוס הם נסעו לטורטונה שם פגש סקונדוס את הבישוף הראשון של העיר - מארקיאן מטורטונה (שאף הוא הוצא להורג במצוות האדריאנוס).
בעקבות הפגישה המיר סקונדוס את דתו לנצרות. חברו, סאפריקיוס ניסה לשכנעו לעזוב את הנצרות, ושסקונדוס סירב הוא הוצא להורג.
שרידיו הוטמנו ב-1237 באי סן סקונדו הקרוי על שמו.